אזהרות התצפיתניות (2023)

ממוזער|כרזה של התצפיתניות בשבי, בהפגנה בחיפה להחזרת החטופים מעזה, 24 ביולי 2024
אזהרות התצפיתניות הן האזהרות שדיווחו התצפיתניות שבעוטף עזה על פעילות החמאס ליד גדר הגבול בחודשים הראשונים של 2023 ובעיקר בשבוע שלפני טבח שבעה באוקטובר. בתחקירים עיתונאיים התגלה שהאזהרות (כולל על אימון ב-3.10 שמדמה חדירה ליישובים וחטיפת אזרחים) לא קיבלו התייחסות מצד מפקדי החיילות ואמ"ן, ובהתאם לתוצאות מתקפת הפתע הן התפרסמו באמצעי התקשורת בשם "מחדל התצפיתניות".

 דיווחי התצפיתניות
ממוזער|גרפיטי לזכר סמל רוני אשל, מצור יצחק. אשל הייתה תצפיתנית בגדוד 414 של חיל הגנת הגבולות. אשל נרצחה ב-7 באוקטובר 2023, כאשר הייתה בתוך חמ"ל התצפיתניות של מוצב נחל עוז. 

תצפיתניות הוצבו בחלק מהעמדות הקרובות לגבול ישראל – רצועת עזה, לדוגמה במוצב נחל עוז במרחק קילומטר אחד מהגבול, לשם צפייה במידע שהגיע מאמצעי תצפית שלאורך הגבול.

על פי ראיונות ועדויות של תצפיתניות ששירתו בגזרה, בשבועות ובחודשים שלפני מתקפת הפתע נצפתה פעילות חריגה בסביבת הגדר. בין היתר דיווחו התצפיתניות כי הן ראו שיירות טנדרים, אימונים, תרגול השתלטות על טנק, ופיצוץ מטענים קרוב מאוד לגדר.

ממוזער|חמ"ל התצפיתניות השרוף במוצב נחל עוז
ב-7 באוקטובר 2023 מחבלי החמאס התקיפו וכבשו את מוצב נחל עוז. 15 תצפיתניות מגדוד 414 נהרגו במתקפה ו-7 נחטפו. התצפיתנית רוני אשל צפתה ודיווחה בזמן אמת על פיצוץ ומעבר הגדר. התצפיתניות בחמ"ל לא פונו במשך 6 שעות עד שמחבלי החמאס הגיעו לחמ"ל ורצחו את אשל ושרפו את יתר התצפיתניות. שאר התצפיתניות לא ראו את פריצת הגדר כי החמאס פוצץ את כל שאר המצלמות בעזרת רחפנים לפני הפריצה.

היחס לדיווחים לפני המתקפה
ממוזער|גרפיטי בקריית המלאכה בתל אביב המציג "תצפיתניות עם שפם" – ביקורת המייחסת את חוסר הקשב לאזהרות התצפיתניות לכך שמדובר בנשים.
עד למתקפת הפתע נתפס לעיתים תפקידן של התצפיתניות בצה"ל כ"נחות מבחינה מודיעינית ולא שווה ערך להערכות אמ"ן על כך שהחמאס מורתע". אזהרות, נתונים ותובנות מודיעיניות שהופקו על ידי התצפיתניות לא קיבלו את המשקל וההתייחסות הרצינית הדרושה.

מעדויות שהצטברו, התצפיתניות התריעו פעמים רבות, כולל ב-3 באוקטובר (ארבעה ימים לפני הטבח) כשזיהו אימון של הג'יהאד האיסלאמי והחמאס שדימה פריצה של הגדר והשתלטות על יישובים בשטח ישראל, אך המפקדים לא התייחסו אליהן ברצינות ולא ראו בכך סכנה למתקפה בסדר גודל כפי שאכן עמדה להתרחש. בנוסף, הקונספציה של צה"ל הייתה כי "החמאס מורתע" וכי קיימים אמצעים לאיתור ומניעת חדירות של מחבלים דרך הגדר.

לאחר המתקפה על ישראל נשמעו טענות כי התצפיתניות סבלו מיחס מזלזל מצד אמ"ן והמפקדים בשטח, בין היתר בשל מיקום תפקיד התצפיתנית בשרשרת הכוחות בצה"ל ומגדרן. תצפיתניות שהתראיינו לעיתונות טענו שלא הקשיבו להתרעותיהן (ואף השתיקו אותן ואיימו עליהן במשפט) בשל יהירות ושוביניזם של הדרגים הממונים.

תחקירים עיתונאיים
תחקירים עיתונאיים התבססו, בין היתר, על תמליל הקלטת הדיווח בקשר בזמן אמת של התצפיתנית רוני אשל על פריצת הגדר ועל תיעוד של רצח וחטיפת התצפיתניות מחמ"ל נחל עוז שצולם במצלמות שהמחבלים נשאו עליהם. התחקירים התבססו גם על עדויות של תצפיתניות הודעות בקבוצות וואטסאפ וראיונות עם בני משפחה.

ב-23 באוקטובר 2023 הוריה של התצפיתנית רוני אשל התראיינו ל-ynet וטענו כי במשך חודשים בתם התריעה על עליה ברצינות האימונים של חמאס ועל איסוף מודיעין מצד הארגון על נקודות התורפה של גדר המכשול.
ב-25 באוקטובר 2023 תוכנית הטלוויזיה "זמן אמת" המשודרת בכאן 11 פרסמה את תחקירה בעניין מחדל התצפיתניות. כשישה ימים לאחר מכן פרסמה התוכנית עדויות חדשות של התצפיתניות.

הוריה של התצפיתנית רוני אשל חקרו את המחדל באופן עצמאי והתראיינו לחדשות 12 בכתבה ששודרה בדצמבר 2023. בינואר 2024 התפרסם תחקיר על הנושא ב-BBC הבריטי שבו הופיעו עדויות בני משפחתה של אשל, עדויות של תצפיתניות ועוד.

בתרבות ובאמנות
בשנת 2025 הוצג במוזיאון תל אביב לאמנות מיצב הווידאו של טליה לביא, "משל החמ"ל", העוסק באזהרות התצפיתניות.

 ראו גם 
 תצפיתנית
 קרב מוצב נחל עוז
 טבח שבעה באוקטובר
 חיילות של אף אחד
 אנדרטת התצפיתניות

לקריאה נוספת
 אילן כפיר, אוגדת עזה נכבשה, ידיעות ספרים, 2024, הפרק "'אתן רק העיניים, לא הראש' – ההתרעות והסימנים המוקדמים", עמ' 46–52

קישורים חיצוניים

 כאן דוקו | חיילות של אף אחד
 הקרב על נחל עוז: הורי התצפיתניות שנפלו במוצב מתגעגעים - וכועסים
 כאן דוקו | התצפיתנית מנחל עוז
 פורום הקול שלהן
 ועדת החקירה האזרחית לאסון ה-7.10, דין וחשבון, עמ' 43-45 (קישור נוסף)


הערות שוליים

קטגוריה:נשים בצה"ל
קטגוריה:טבח שבעה באוקטובר
קטגוריה:נחל עוז
קטגוריה:גבול ישראל – רצועת עזה
קטגוריה:מערך האיסוף הקרבי בצה"ל
קטגוריה:הטבח בנחל עוז
קטגוריה:מחדלי מודיעין